**ΙΙ. ΙΣΤΟΡΙΚΟΙ ΧΡΟΝΟΙ**

**ΚΕΦΑΛΑΙΟ Δ'**

**ΑΡΧΑΪΚΗ ΕΠΟΧΗ (800-479πχ.)**

**1. Αποικιακή εξάπλωση Β΄ ελληνικός αποικισμός**

Ορισμός : Η μετανάστευση των Ελλήνων προς **τις ακτές της Μεσογείου και του Εύξεινου Πόντου** από τις αρχές του 8ου αι.

**Ποιοι ήταν οι λόγοι / τα αίτια γι αυτό;**

1. **οικονομικοί** όπως η επιθυμία για απόκτηση καλλιεργήσιμης γης και η ανάγκη προμήθειας σιδηρομεταλλευμάτων
2. **πολιτικοί,** καθώς η επικράτηση πολιτικών αντιπάλων εξωθούσαν ορισμένους να εγκαταλείψουν την πατρίδα τους

και να αναζητήσουν αλλού την τύχη τους.

**Πώς γινόταν η εγκατάσταση σε έναν νέο τόπο;**

Η εγκατάσταση σε ένα νέο τόπο δεν γινόταν τυχαία. Καταρχήν ζητούσαν **χρησμό από το μαντείο** για να σιγουρευτούν για την αίσια κατάληξη του ταξιδιού. Έτσι η νέα θέση της πόλης επιλεγόταν από πριν και η αναχώρηση ήταν **οργανωμένη**. Ένα πρόσωπο που είχε εξαιρετικές ικανότητες και ενέπνεε εμπιστοσύνη και στους υπόλοιπους οριζόταν αρχηγός της αποστολής (οικιστής). Πριν την αναχώρηση **διοργάνωναν μια τελετή**, όπου συμμετείχαν όλοι και επικρατούσε ένα κλίμα συγκίνησης. Ακόμη σε αυτή την τελετή οι άποικοι έπαιρναν **φωτιά (ιερό πυρ)** από το βωμό για να την μεταλαμπαδεύσουν στο νέο ναό που θα έφτιαχναν στην αποικία

**Ποια μέρη διάλεγαν συνήθως;**

Οι άποικοι για την νέα τους θέση διάλεγαν συνήθως μέρη όπου το λιμάνι ήταν απάνεμο και είχαν πλούσια ενδοχώρα. Επίσης εξαιρετική σημασία είχε και η οχύρωση καθώς κινδύνευαν από επιθέσεις λόγω της έχθρας των κατοίκων, έτσι προτιμούσαν μέρη με φυσική οχύρωση. Τις περισσότερες φορές οι άποικοι συμβίωναν φιλικά με τους κατοίκους αλλά υπήρχαν και περιπτώσεις, που έπρεπε να παλέψουν για την επιβίωσή τους.

**Πού ιδρύθηκαν ελληνικές αποικίες;**

Ο χώρος της Μεσογείου και του Εύξεινου πόντου γέμισαν με ελληνικές αποικίες. Ιδιαίτερα προτίμησαν την Κάτω Ιταλία, όπου ίδρυσαν πολλές ελληνικές αποικίες, με αποτέλεσμα ο χώρος αυτός να ονομάζεται και **Μεγάλη Ελλάδα**.

**Ποια η σχέση μεταξύ της μητρόπολης και της αποικίας;**

Η νέα πόλη αποκτούσε νέους θεσμούς και οργάνωση. Σταδιακά γινόταν ανεξάρτητη και έκανε και τους δικούς της συμμάχους τόσο οικονομικά όσο και πολεμικά. Οι δεσμοί όμως με τη μητρόπολη (μητέρα – πόλη) ήταν πολύ στενοί και αδιανόητο να στραφούν ποτέ η μια εναντίον της άλλης. Αν ποτέ συνέβαινε κάτι τέτοιο όλοι το κατέκριναν.

**Ποια τα αποτελέσματα / συνέπειες του Β΄ αποικισμού;**

Ο αποικισμός έφερε πολλές αλλαγές στη ζωή των Ελλήνων:

1. η επαφή με άλλους λαούς διεύρυνε τον πνευματικό ορίζοντα των Ελλήνων.
2. είχαν πλέον αρκετά μέταλλα με αποτέλεσμα να δημιουργηθούν νέα επαγγέλματα
3. αναπτύχθηκε η αγγειοπλαστική (αφού χρειαζόντουσαν αγγεία για τη μεταφορά των αγαθών)& έδωσε την ευκαιρία στους καλλιτέχνες να αναδείξουν το έργο τους
4. μέχρι τότε οι έμποροι μετακινούνταν από τόπο σε τόπο για να πουλήσουν. Η ευρεία κατανάλωση όμως οδήγησαν στην ανάγκη να φτιαχτούν συγκεκριμένοι χώροι όπου το εμπόριο και η διάθεση των προϊόντων θα γίνεται συνεχώς.
5. Παράλληλα αναπτύχθηκαν και οι κάπηλοι, δηλ. οι μικροπωλητές.